SAL: Sakeredders moet verduidelikDie minister van openbare ondernemings, Pravin Gordhan (Foto: Ntswe Mokoena/GCIS) Die DA sê hy het groot respek vir en simpatie met werkers by die Suid-Afrikaanse Lugdiens (SAL) wat nou deur ŉ bitter onseker toekoms in die gesig gestaar word. Elke moontlike poging moet aangewend word om ŉ billike skeidingspakket vir hulle te beding. Maroela Media het vroeër berig werkers by die sukkelende lugdiens het nou tot Vrydag kans om die voorgestelde afleggingsooreenkomste te onderteken. Die besluit kom nadat die minister van openbare ondernemings, Pravin Gordhan, Saterdag ŉ hoëvlakvergadering tussen die regering, vakbondverteenwoordigers en ander werkersverteenwoordigers gelei het om die status van die sakereddingsproses te bespreek. Die departement en vakbonde het ooreengekom op ŉ gedeelde visie van ŉ “nasionale bate wat internasionaal mededingend, lewensvatbaar, volhoubaar en winsgewend is”. “Die leierskap is deeglik bewus watter uitdaging dit is, maar is onomwonde verbind daartoe om die SAL te red,” het die departement ná die vergadering gesê. Alf Lees, ŉ DA-lid van die parlement se Staande Komitee oor Openbare Rekeninge, het Sondag gesê dit is tyd dat die minister hom aan die proses onttrek en die sakereddingspraktisyns – Les Matuson en Siviwe Dongwana – toelaat om hul werk te doen. “Oor ŉ tydperk van vyf maande het hulle herhaaldelik die bekendstelling van ŉ sakereddingsplan vertraag en dit lyk of nog R5,5 miljard in belastinggeld daarmee heen is,” het Lees gesê. “Die geld wat aan die sakeredders en konsultante betaal is, beloop luidens berigte gemiddeld R60 miljoen per maand. Ons wag nog vir ŉ antwoord op ŉ parlementêre vraag aan die minister oor of dié inligting korrek is.” Hy sê tensy daar private beleggers aan die deur klop, is die likwidasie van die SAL onvermydelik. Uitstel deur die sakeredders gaan net die koste van die proses verder opjaag. “Enige poging wat aanhou geld mors op ŉ wanfunksionele instelling soos die SAL is verraad aan alle Suid-Afrikaners wat met hoë werkloosheidsvlakke en ŉ wankelende ekonomie sit.” Die DA sê hy win ŉ regsmening in oor watter stappe gedoen kan word om te verseker dat Matuson en Dongwana verantwoordelik gehou en gedwing kan word om tersaaklike bepalings in die Maatskappywet te volg.